**Marcus Forss** (s. 18. kesäkuuta 1999 Turku) on suomalainen jalkapalloilija, joka edustaa Englannin Mestaruussarjassa pelaavaa Middlesbrough’ta. Pelipaikaltaan hän on hyökkääjä.

Ura
---

### Seurajoukkueet

Forss aloitti juniorina Ruskon Pallossa ja Turun Weikoissa, josta hän siirtyi 13-vuotiaana englantilaisen West Bromwichin junioriakatemiaan. Keväällä 2017 Forss pelasi myös yhden junioriottelun lainalla Sunderlandissa. Kesällä 2017 Forss siirtyi Brentfordin reservijoukkueeseen, josta hänet seuraavalla kaudella nostettiin seuran edustusjoukkueeseen.

Forss teki virallisen debyyttinsä Brentfordissa 14. elokuuta 2018 Englannin liigacupin ottelussa Southend Unitedia vastaan ja onnistui maalinteossa. Hän teki ensimmäisen maalinsa Mestaruussarjassa 5. toukokuuta 2019 Prestonia vastaan tehden joukkueen kolmannen maalin 3–0-voitossa. Kauden 2019–2020 Forss pelasi lainalla sarjatasoa alempana AFC Wimbledonissa. Forss teki Wimbledonin paidassa 11 maalia Ykkösliigassa, mutta joutui palaamaan takareisivamman vuoksi takaisin Brentfordiin tammikuussa 2020.

Joulukuussa 2020 Forss teki Brentfordin kanssa vuoteen 2026 ulottuvan jatkosopimuksen. Kaudella 2020–2021 Forss nousi Brentfordin vakiokokoonpanoon ja onnistui tekemään seitsemän maalia Mestaruussarjassa. Forss iski myös ratkaisumaalin Mestaruussarjan nousukarsintojen välierissä Bournemouthia vastaan. Brentford kaatoi lopulta nousukarsintafinaalissa Swansean ja nousi Valioliigaan kaudeksi 2021–2022.

Forss debytoi Valioliigassa Brentfordin kauden 2021–2022 avausottelussa Arsenalia vastaan, kun hän tuli kentälle 86. minuutilla Brentfordin voittaessa ottelun lopulta maalein 2–0. Forssin vastuu jäi lopulta syyskaudella vähäiseksi Valioliigan puolella, vain seitsemään otteluun, joista vain yhdessä hän oli aloituskokoonpanossa. Englannin liigacupissa Forss iski kuitenkin viisi maalia, joista neljä Oldhamin verkkoon 21. syyskuuta. Tammikuun siirtoikkunassa Forss siirtyi loppukauden mittaiselle lainalle Mestaruussarjan Hull Cityyn. Lopulta ensimmäisen ja ainoaksi jääneen maalinsa Hull Cityssä Forss teki 19. helmikuuta Queens Park Rangersia vastaan.

Kesällä 2022 Forss siirtyi nelivuotisella sopimuksella Mestaruussarjan Middlesbroughiin. Hän teki avausmaalinsa uudessa joukkueessaan heti toisessa ottelussaan Queens Park Rangersia vastaan. Alkukausi oli kuitenkin hankala Middlesbroughille ja Forssille, eikä Forss onnistunut heti vakiinnuttamaan paikkaansa pelaavassa kokoonpanossa. Joukkueen ja Forssin peliesitykset kohentuivat kuitenkin huomattavasti päävalmentajan vaihduttua Chris Wilderista Michael Carrickiin. Carrickin alaisuudessa Middlesbrough onnistui nousemaan putoamistaistelusta aina nousukarsintaan saakka, missä Coventry oli lopulta ensimmäisellä kierroksella parempi yhteismaalein 1–0. Middlesbrough'n vakiokokoonpanoon noussut Forss teki kaudella yhteensä 10 maalia Mestaruussarjassa.

### Maajoukkue

Forss on edustanut useita Suomen nuorisomaajoukkueita. A-maajoukkueeseen hänet valittiin ensimmäisen kerran marraskuussa 2020 otteluun Ranskaa vastaan Ranskassa ja hän teki ottelussa heti maajoukkueuransa ensimmäisen maalin. Forss tuli kahdesti vaihdosta kentälle vuonna 2021 järjestetyissä vuoden 2020 EM-kisoissa.

Perhe
-----

Marcus Forssin isä Tero Forss ja isoisä Rainer Forss ovat entisiä jalkapalloilijoita. Rainer Forss pelasi Suomen A-maajoukkueessa 1960-luvulla. Hänen veljensä Niclas Forss (s. 1994) on pelannut Suomen aladivisioonissa.

Lähteet
-------

1. ↑  Laurila, Eero: Suomalainen jalkapallolahjakkuus muutti 13-vuotiaana Englantiin – nyt unelma on lähellä  5.12.2016. Ilta-Sanomat. Viitattu 11.11.2020.
2. ↑  Virtanen, Ari: Pelaaja täydestä sydämestä  30.8.2019. Helsingin Sanomat. Viitattu 11.11.2020.
3. ↑  Vainikka, Jussi: Jättipotti! Norwich voitti mestaruuden ja Teemu Pukki maalipörssin  5.5.2019. Yle Urheilu. Viitattu 5.5.2019.
4. ↑  IS-STT: Karmea takaisku! Marcus Forssin vamma on vakava – joutui palaamaan omistajaseuraansa *Ilta-Sanomat*.  14.1.2020. Viitattu 24.5.2022.
5. ↑  Marcus Forss jatkaa pitkään Brentfordissa – "Yksi parhaista mitä olen nähnyt"  23.12.2020. Yle Urheilu. Viitattu 23.12.2020.
6. ↑  Marcus Forss iski ratkaisumaalin – Brentford ja Swansea kohtaavat nousukarsinnan finaalissa *Yle Urheilu*.  22.5.2021. Viitattu 24.5.2022.
7. ↑  Brentfordin 74 vuoden odotus palkittiin – Marcus Forssista 21:s Valioliigan suomalaispelaaja *Yle Urheilu*.  13.8.2021. Viitattu 24.5.2022.
8. 1 2  Marcus Forss Transfermarkt-sivustolla *transfermarkt.com*.
9. ↑  Marcus Forss hurjassa maalivireessä – mätti neljä maalia liigacupin ottelussa *Yle Urheilu*.  21.9.2021. Viitattu 24.5.2022.
10. ↑  Huuhkajat-hyökkääjä Marcus Forss lähetettiin lainalle *mtvuutiset.fi*.  1.2.2022. Viitattu 24.5.2022.
11. ↑  Puoliaika.com: Video: Marcus Forss teki avausmaalinsa Hullin paidassa – maaliviivateknologia kaverinaan *Puoliaika.com*.  20.2.2022. Viitattu 24.5.2022.
12. ↑  Jalkapallo | Middlesbrough vahvisti Huuhkajien Markus Forssin siirtyvän joukkueeseen *Helsingin Sanomat*.  28.7.2022. Viitattu 1.11.2023.
13. ↑  Marcus Forss Middlesbrough'n sivustolla *mfc.co.uk*.
14. ↑  Eetu Ikola: Näkökulma: Juuri tätä kaivattiin – tämän herran ansiosta Marcus Forss on puhjennut kukkaan *Valioliiga.com*.  30.12.2022. Viitattu 1.11.2023.
15. ↑  Middlesbrough 2022-23: A tale of two managers as Boro finally began pulling together *The Northern Echo*.  21.5.2023. Viitattu 1.11.2023. (englanniksi)
16. ↑  Middlesbrough'n ja Marcus Forssin kausi päättyi nousukarsintaan *Yle Urheilu*.  17.1.2023. Viitattu 1.11.2023.
17. ↑  Leinonen, Otto: IL seuraa: Kaksi sensaatio-osumaa! Huuhkajien nuoret debytantit alistavat Ranskan megatähtiä  11.11.2020. Iltalehti. Viitattu 11.11.2020.
18. ↑  Marcus Forss - National team *www.transfermarkt.com*. Viitattu 24.5.2022. (englanniksi)

Aiheesta muualla
----------------

* Marcus Forss Transfermarkt-sivustolla (englanniksi)